KOMISSION ASETUS (ETY) N:o 1613/71,

annettu 26 päivänä heinäkuuta 1971,

yksityiskohtaisista säännöistä riisin ja rikkoutuneiden riisinjyvien cif-hintojen ja maksujen määrittämisestä sekä niihin liittyvistä korjausmääristä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon riisin yhteisestä markkinajärjestelystä 25 päivänä heinäkuuta 1967 annetun neuvoston asetuksen N:o 359/67/ETY(1), sellaisena kuin se on viimeksi muutettuna asetuksella (ETY) N:o 1553/71(2), ja erityisesti sen 16 artiklan 5 kohdan,

sekä katsoo, että

maksun määrittämiseen käytetyt cif-hinnat on laskettava Rotterdamiin maailmanmarkkinoiden suotuisimpien ostomahdollisuuksien perusteella; tätä varten kuljetuskustannuksia olisi korjattava suhteessa Rotterdamiin, jos käytetty tarjoushinta on voimassa jonkin toisen sataman osalta,

maailmanmarkkinoiden suotuisimpien ostomahdollisuuksien määrittämiseksi komission on otettava huomioon kaikki tietoonsa tulleet näillä markkinoilla tehdyt tarjoukset sekä kaikki kansainväliselle kaupalle tärkeissä pörsseissä noteeratut kurssit; jos komission hallussa olevien tietojen perusteella kuitenkin vaikuttaa siltä, että tietyt tarjoukset eivät edusta markkinoiden todellista suuntausta heikon laadun, määrällisten rajoitusten, poikkeavan laadun tai poikkeavan tarjontamuodon vuoksi tai siksi, että hinta, jolla nämä tarjoukset on tehty, ei perustu tavanomaisiin markkinaolosuhteisiin, tai siksi, että termiinitarjoukset eivät vastaa kuluvan kuukauden todellista markkinatilannetta, nämä hinnat voidaan jättää huomiotta;

riisin ja rikkoutuneiden riisinjyvien maailmanmarkkinahintojen säännöllisten muutosten vuoksi näitä tuotteita koskevat maksut olisi periaatteessa vahvistettava viikoittain; jotta kuitenkin vältyttäisiin menettelyn liialliselta monimutkaisuudelta, olisi vahvistettava vähimmäistaso, jota pienemmät cif-hintojen tai kynnyshintojen vaihtelut eivät aiheuttaisi muutoksia maksuihin,

asetuksen N:o 359/67/ETY 16 artiklan 4 kohdassa säädetään, että riisin ja rikkoutuneiden riisinjyvien tarjottujen lajikkeiden ja vakiolaatujen, joille kynnyshinta vahvistetaan, väliset laatuerot, joiden arviointi on välttämätöntä cif-hintojen laskemisessa, ilmaistaan korjausmäärillä; jos tarjottujen eri riisilajikkeiden tai rikkoutuneiden riisinjyvien eri lajikkeiden väliset laatuerot eivät enää vastaa niitä eroja, joita on käytetty korjausmääriä vahvistettaessa, tai jos uusia, tässä asetuksessa mainitsemattomia lajikkeita tarjotaan maailmanmarkkinoille, komission on voitava soveltaa eri korjausmääriä tai uusia korjausmääriä määrätyn ajan, kunnes tätä asetusta muutetaan sen saattamiseksi ajan tasalle,

riisin ja rikkoutuneiden riisinjyvien maailmanmarkkinanoteeraukset tai -hinnat on tarkistettava mahdollisten laatuerojen mukaan suhteessa vakiolaatuun, ja lisäksi pitkäjyväisen riisin osalta tämän laadun ja yhteisön tuotantoa edustavan pitkäjyväisen riisilajikkeen välisen eron mukaan; tämän vuoksi olisi määritettävä tarvittavat yksityiskohtaiset säännöt näiden tarkistusten tekemiseksi, ja

tässä asetuksessa säädetyt toimenpiteet ovat viljan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Määrittäessään asetuksen N:o 359/67/ETY 16 artiklan 1 kohdassa tarkoitettuja cif-hintoja komissio ottaa huomioon tarjoukset, joista se on voinut saada tiedon joko suoraan tai jäsenvaltioiden välityksellä, sekä kansainväliselle kaupalle tärkeissä pörsseissä noteeratut kurssit. Komissio määrittää cif-hinnat saamiensa tietojen perusteella jättäen huomiotta termiinitarjoukset ja -noteeraukset muiden kuin lähimmän termiinin osalta.

Jos käytetyt tarjoukset on ilmaistu muodossa "kulut ja rahti", niiden määrään lisätään 0,75 prosenttia; jos käytetyt tarjoukset koskevat säkitettyä tuotetta, niiden määrästä vähennetään 0,50 laskentayksikköä 100 kilolta.

Komissio tekee tarvittavat korjaukset tarjouksiin, joita ei ole tehty Rotterdamiin, ottaen huomioon erot kuljetuskustannuksissa toisaalta lastaussataman ja määräsataman välillä sekä toisaalta lastaussataman ja Rotterdamin välillä.

2. Komissio jättää huomiotta tiedot, jotka eivät vastaa laadultaan virheetöntä, aitoa ja myyntikelpoista tuotetta.

Komissio voi jättää huomiotta:

- tietyt tarjoukset, jos tarjouksessa ilmoitettuun hintaan on mahdollista saada ainoastaan pieni määrä, joka ei edusta markkinoita,

- tietyt tarjoukset, jos hintojen yleinen kehitys tai käytettävissä olevat tiedot antavat komissiolle sen käsityksen, että kyseinen tarjoushinta ei edusta markkinoiden todellista suuntausta,

- riisin osalta muulla tavalla kuin säkkeihin pakattua osittain tai kokonaan hiottua riisiä koskevat tarjoukset,

- rikkoutuneiden riisinjyvien osalta tarjoukset, jotka koskevat liimamaisia rikkoutuneita riisinjyviä ja palasia.

3. Jos laivaustarjoukset puuttuvat määrityskuukaudelta tai jos 2 kohdan säännösten soveltamisen seurauksena nämä tarjoukset on jätetty huomiotta, otetaan huomioon laivausta koskevat termiinitarjoukset seuraavan kuukauden ajalta. Jos myös nämä tarjoukset puuttuvat tai jos myös ne on jätetty huomiotta 2 kohdan nojalla tai jos lastausta koskevat termiinitarjoukset seuraavalta kuukaudelta eivät vastaa kuluvan kuukauden todellista markkinatilannetta, cif-hintaa ei muuteta.

Edeltävässä alakohdassa tarkoitettujen tapausten lisäksi komissio voi poikkeuksellisesti pitää cif-hinnan muuttumattomana rajoitetun ajan, jos edellisen kerran cif-hintaa vahvistettaessa perustana käytetty tarjoushinta tietylle laadulle ei enää ole komission käytettävissä seuraavien hintojen vahvistamista varten ja jos edelleen käytettävissä olevat tarjoushinnat voisivat äkillisesti aiheuttaa sellaisia huomattavia cif-hinnan muutoksia, jotka eivät komission mielestä riittävästi edusta markkinoiden todellista suuntausta.

2 artikla

1. Suotuisimpia ostomahdollisuuksia vastaavan cif-hinnan määrittämiseksi komissio tekee tarvittavat tarkistukset tasoittaakseen laatuerot suhteessa vakiolaatuun, jolle kynnyshinta on vahvistettu, soveltamalla korjausmääriä asetuksen N:o 359/67/ETY 16 artiklan 3 kohdan mukaisesti.

2. Korjausmäärät ilmenevät liitteistä I, II ja III.

3 artikla

1. Komissio voi poikkeuksellisesti soveltaa liitteissä I, II ja III luetelluista korjausmääristä poikkeavia korjausmääriä, jos riisin tai rikkoutuneiden riisinjyvien tarjottujen eri laatujen väliset arvoerot eivät vastaa näiden määrien vahvistamisessa käytettyjä arvoeroja.

Tällöin cif-hinta määritetään sellaisten korjausmäärien avulla, jotka vastaavat komission arviointia kyseisenä ajankohtana tarjotuista eri laaduista.

2. Jos liitteissä I, II ja III luettelemattomia riisin tai rikkoutuneiden riisinjyvien laatuja tarjotaan maailmanmarkkinoille, komissio voi soveltaa näissä liitteissä luetelluista korjausmääristä johdettuja korjausmääriä, ottaen huomioon kyseisten laatujen ja liitteessä lueteltujen laatujen väliset hintaerot sekä kyseisen riisin ja kyseisten rikkoutuneiden riisinjyvien ominaisuudet.

3. Edellä olevan 1 ja 2 kohdan säännöksiä voidaan kuitenkin soveltaa ainoastaan kolmenkymmenen päivän ajan saman korjausmäärän osalta. Tässä määräajassa tämän asetuksen kyseinen liite on tarkistettava asetuksen N:o 359/67/ETY 26 artiklassa säädettyä menettelyä noudattaen. Tämä tarkistus ei kuitenkaan vaikuta komission tilapäisesti käyttämien määrien voimassaoloon.

4. Aina kun komissio on käyttänyt tässä asetuksessa sille annettua oikeutta, se antaa jäsenvaltioille välittömästi tiedon vahvistamastaan korjausmäärästä.

4 artikla

Cif-hinta lasketaan maailmanmarkkinanoteerausten tai -hintojen perusteella, jotka koskevat:

1. Lyhytjyväisen esikuoritun riisin osalta:

a) lyhytjyväistä esikuorittua riisiä, tarkistettuna mahdollisten laatuerojen mukaan suhteessa vakiolaatuun,

b) tarvittaessa lyhytjyväistä paddy- eli raakariisiä, tarkistettuna muuntokurssien, jalostuskustannusten ja sivutuotteiden arvon mukaan sekä mahdollisten laatuerojen mukaan suhteessa vakiolaatuun.

2. Pitkäjyväisen esikuoritun riisin osalta:

a) pitkäjyväistä esikuorittua riisiä, tarkistettuna mahdollisten laatuerojen mukaan suhteessa vakiolaatuun sekä tämän laadun ja yhteisön tuotantoa edustavan pitkäjyväisen riisilajikkeen välisen arvoeron mukaan;

b) tarvittaessa pitkäjyväistä paddy- eli raakariisiä, tarkistettuna muuntokurssien, jalostuskustannusten ja sivutuotteiden arvon mukaan sekä mahdollisten laatuerojen mukaan suhteessa vakiolaatuun ja tämän laadun ja yhteisön tuotantoa edustavan pitkäjyväisen riisilajikkeen välisen arvoeron mukaan.

3. Lyhytjyväisen kokonaan hiotun riisin osalta:

a) lyhytjyväistä kokonaan hiottua riisiä, tarkistettuna mahdollisten laatuerojen mukaan suhteessa vakiolaatuun, jolle lyhytjyväisen esikuoritun riisin kynnyshinta vahvistetaan, niin että nämä erot on tarkistettu sen kurssin mukaan, jota sovelletaan muunnettaessa lyhytjyväistä esikuorittua riisiä lyhytjyväiseksi kokonaan hiotuksi riisiksi,

b) tarvittaessa lyhytjyväistä osittain hiottua riisiä, tarkistettuna muuntokurssien, jalostuskustannusten ja sivutuotteiden arvon mukaan lyhytjyväisen kokonaan hiotun riisin hinnan saamiseksi, mikä hinta on tarkistettava edellä olevan a alakohdan säännösten mukaisesti.

4. Pitkäjyväisen kokonaan hiotun riisin osalta:

a) pitkäjyväistä kokonaan hiottua riisiä, tarkistettuna mahdollisten laatuerojen mukaan suhteessa vakiolaatuun, jolle esikuoritun lyhytjyväisen riisin kynnyshinta vahvistetaan, ja tämän laadun ja yhteisön tuotantoa edustavan pitkäjyväisen riisilajikkeen välisen arvoeron mukaan, niin että nämä erot on tarkistettu sen kurssin mukaan, jota sovelletaan muunnettaessa pitkäjyväistä esikuorittua riisiä pitkäjyväiseksi kokonaan hiotuksi riisiksi;

b) tarvittaessa pitkäjyväistä osittain hiottua riisiä, tarkistettuna muuntokurssin, jalostuskustannusten ja sivutuotteiden arvon mukaan pitkäjyväisen kokonaan hiotun riisin hinnan saamiseksi, mikä hinta on tarkistettava edellä olevan a alakohdan säännösten mukaisesti.

5 artikla

1. Komissio vahvistaa asetuksen N:o 359/67/ETY 1 artiklan 1 kohdan a ja b alakohdassa tarkoitettuihin tuotteisiin sovellettavat maksut laskentayksikköinä 100 kilolta.

2. Maksut vahvistetaan kerran viikossa ja niitä muutetaan vahvistusten välillä kynnyshintojen vaihteluiden tai cif-hintojen määritykseen käytettyjen tekijöiden huomioon ottamiseksi. Esikuoritun riisin, kokonaan hiotun riisin ja rikkoutuneiden riisinjyvien osalta maksuja muutetaan ainoastaan, jos nämä vaihtelut johtavat voimassa olevan määrän sellaiseen korottamiseen tai vähentämiseen, joka on suuruudeltaan vähintään 0,10 laskentayksikköä 100 kilolta.

6 artikla

Kumotaan yksityiskohtaisista säännöistä riisin ja rikkoutuneiden riisinjyvien cif-hintojen ja maksujen määrittämisestä sekä niihin liittyvistä korjausmääristä 21 päivänä elokuuta 1967 annettu komission asetus N:o 469/67/ETY(3).

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 26 päivänä heinäkuuta 1971.

Komission puolesta

Puheenjohtaja

Franco M. MALFATTI

(1) EYVL N:o 174, 31.7.1967, s. 1

(2) EYVL N:o L 164, 22.7.1971, s. 5

(3) EYVL N:o 204, 24.8.1967, s. 5

LIITE I

>TAULUKON PAIKKA>

1. Liitteessä I tarkoitetut laadut koskevat esikuorittua riisiä, joka on seuraavaa astetta:

- ylintä astetta Egyptin pyöreän riisin osalta,

- 2 muissa tapauksissa.

2. Jos tarjottu riisi on asteeltaan 1 kohdassa mainittuja asteita korkeampaa, lisättävästä määrästä vähennetään 0,30 LY/100 kg.

3. Jos tarjottu riisi on asteeltaan 1 kohdassa mainittuja asteita alempaa, lisättävään määrään lisätään 0,30 LY/100 kg jokaista alempaa astetta kohti.

4. Jos tarjotun riisin astetta ei ole yksilöity, lisättävään määrään lisätään:

- 0,30 LY/100 kg riisin osalta, joka sisältää vähintään 15 prosenttia, mutta vähemmän kuin 25 prosenttia rikkoutuneita riisinjyviä,

- 0,60 LY/100 kg riisin osalta, joka sisältää vähintään 25 prosenttia rikkoutuneita riisinjyviä.

5. Sellaisten tietojen puuttuessa, joita tarvitaan riisilaadun tarkkojen ominaisuuksien tunnistamiseksi, tarjouksen katsotaan koskevan parhainta laatua olevaa riisiä.

LIITE II

>TAULUKON PAIKKA>

1. Liitteessä II mainitut laadut koskevat esikuorittua riisiä, joka on seuraavia asteita:

- B Siam-riisin osalta,

- 2 muissa tapauksissa.

2. Jos tarjottu riisi on asteeltaan 1 kohdassa mainittuja asteita korkeampaa, vähennettävään määrään lisätään 0,30 LY/100 kg.

3. Jos tarjottu riisi on asteeltaan 1 kohdassa mainittuja asteita alempaa, vähennettävästä määrästä vähennetään 0,30 LY/100 kg jokaista alempaa astetta kohti.

4. Jos tarjotun riisin astetta ei ole yksilöity, vähennettävästä määrästä vähennetään:

- 0,30 LY/100 kg riisin osalta, joka sisältää vähintään 15 prosenttia mutta vähemmän kuin 25 prosenttia rikkoutuneita riisinjyviä,

- 0,60 LY/100 kg riisin osalta, joka sisältää vähintään 25 prosenttia rikkoutuneita riisinjyviä.

5. Sellaisten tietojen puuttuessa, joita tarvitaan riisilaadun tarkkojen ominaisuuksien tunnistamiseksi, tarjouksen katsotaan koskevan parhainta laatua olevaa riisiä.

LIITE III

>TAULUKON PAIKKA>